Основание за връчване на наградите на БАИТ за 2011 г.

Награда на БАИТ за значим принос 
в развитието на ИКТ:
Наградата се връчва на човека, педагога и дългогодишния директор на Националната 
природо-математическа гимназия, обучил и създал много шампиони по математика и информатика от наши и чужди олимпиади, допринесъл за успешното реализиране на учениците на гимназията, които днес управляват водещите ИТ компании у нас. 

И това е Петър Недевски
Награда на БАИТ за прилагане на ИКТ в образованието:
Наградата се връчва на учителя по Информатика и Информационни технологии от 73 СОУ «Владислав Граматик» създал интерактивен кабинет, оборудван с Таблет PС-та и интерактивна бяла дъска, която софтуерно кореспондира с Таблетите; разработил и реализирал проекта Math@Technology, който съчетава обучението по Математика и Информатика с обучение на учениците за работа със софтуерни продукта и  с Таблет РС-та; създал на базата на проекта методика за обучение на учениците от 9 клас по ИТ с приложение в часовете по математика, като Проектът Math@Technology се реализира като модул от учебна програма.
И наградата получава: Мими Виденова
Награда на БАИТ за прилагане на ИКТ в образованието:
Наградата се връчва на училище, което стимулира интереса на младите хора към информационните технологии чрез разработването и прилагането на осем нива на курсове по роботика, за ученици от първи до дванадесети клас, където се запознават с основите на математиката, физиката и информационните технологии и разбират още в 7 или 8 клас какво се очаква от тях в технически насочените училища и дали ИТ са тяхното призвание.
И наградата получава: Училище по роботика „Robopartans”
Награда на БАИТ за Студентска разработка:
Наградата се връчва на екип от студенти, проектирали и разработили сайта на Студентския съвет в техния университет, с което:

- са решили проблема със своевременното информиране на колегите им по студентските въпроси;
- интегрирали са сайта към работещи информационни системи – web сайт и системата за електронно обучение на университета.

- приложили са на практика съвременни технологии за разработване на интерактивни и динамични web приложения – PHP, MySQL, HTML, CSS, JavaScript, jQuery и AJAX.

И наградата е за студентския екип от МГУ 
„Св. Иван Рилски” в състав: Герасим Григоров, Иван Казанджиев и Александър Зарков. 
Награда на БАИТ за Журналистически принос - Печатни медии:
Наградата се връчва на журналист от печатна медия за редовно, честно и отговорно отразяване на ИКТ проблематиката и за:

· популяризиране на добрите практики при внедряването на ИКТ в български компании и държавни институции.

· за темите, свързани с изграждането на е-управление, е-здравеопазване и навлизането на нови технологични решения в държавната администрация

· за забавянето на е-управлението като въпрос на политическа воля, а не на технологии.

· за уебдостъпността – “вход” към е-услугите за хората с нарушено или липсващо зрение”.
И наградата получава: Анелия Стоянова, списание CIO
Награда на БАИТ за Журналистически принос - Радио и телевизия:
Наградата се връчва на телевизионен журналист за  авторски 15 мин. разширен репортаж на тема Е-СТОНИЯ и за това, че репортажът:
· разяснява на достъпен език що е то електронно правителство, каква е ползата да се прави същото и в България и как една такава електронна среда ще промени за добро всекидневието на хората, ще съкрати големи държавни разходи, бюрокрация и административен апарат и ще помогне на гражданите и на бизнеса да бъдат още по-конкурентоспособни, като по-бързо и ефективно да работят и общуват с държавната администрация.
· излъчен е в прайм тайма на медията и повторен поради големия зрителски интерес, в топ 12 е на най-гледаните онлайн предания.
И наградата получава:  Димитър Анестев, bTV Media Group
Награда на БАИТ за Журналистически принос - Интернет издание:
Наградата се връчва на журналист от Интернет издание за това, че през изтеклата година е следил и отразявал коректно, задълбочено и безпристрастно тематиката, свързана с високите технологии, интернет, държавната политика в сферата на електронното правителство и комуникациите в значителен брой материали, които са били едни от най-четени от Интернет потребителите.
И наградата получава: Асен Георгиев, в. Капитал
Награда на БАИТ за Публична администрация:
Наградата се връчва на областна администрация за реализирания през 2011 г. на Проект „Изграждане на платформа за управление на административни процедури и предоставяне на услуги по електронен път”, с който на гражданите се предоставят 5 услуги по електронен път, разделени на 2 групи: Достъп до обществена информация и Държавна собственост. 
И наградата получава: Областна администрация Сливен
Награда на БАИТ за Бизнес иновативност:
Наградата се връчва за разработената и внедрена система ЕИСОУКР за електронни полици. Инвестиция е изплатена в рамките на 6 месеца. За тези 6 месеца: пазарът на застраховки "Гражданска отговорност" е увеличен с 10%, издадени са 1 722 148 застрахователни полици, като достъпността на системата е 99.996 %. Системата обработва над 50 000 заявки на ден, като средното време за обработка е под 0,2 секунди. 
И наградата получава: Гаранционен фонд

Награда на БАИТ за експортно ориентирана компания:
Наградата се връчва на експортно ориентирана компания, предлагаща свои софтуерни продукти в областта на банкирането, застраховането, корпоративния мениджмънт и управлението на бизнес процеси и инженеринга. 
Компанията работи за повече от 50 корпоративни клиента в над 10 държави  – като Норвегия, САЩ, Англия, Германия, Дания, Белгия и др. и има повече от 300 успешно реализирани проекта по цял свят.

Спечелила е множество награди, като през 2011г. печели Gold European Seal of e-Excellence 2011 в сферата на иновативните продукти и услуги по време на световно известното IT изложение CEBIT Hanover.
И наградата получава: Интерконсулт България ООД

Награда на БАИТ за Корпоративна и социална отговорност : 

Наградата се връчва на корпоративно и социално отговорна компания, която през 2011 е разгърнала усилията си в следните  посоки:

· Въвеждане на структурирана стажантска програма

· SAP University Alliances Program

· Спонсорство на FIRST LEGO League

· Подкрепа на участието на български отбори в международни олимпиади по математика

· Зелени инициативи 

· Дарения на компютърна техника

И наградата получава: САП Лабс ЕООД
Награда на БАИТ за STARTUP компания:
Наградата се връчва на компания, създадена през септември 2009 г. с цел развитието и разпространението на образователния софтуерен продукт „Енвижън“.

Целта на проекта е да подобри качеството на учебния процес в училищата, чрез повишаване на интереса към обучението у децата и улесняването на работата на учителите. 

Към момента „Енвижън“ се използва в над 12% от училищата, предлагащи начален курс на обучение в България и е неразделна част от ежедневието на над 10 000 ученици и учители.

И наградата получава: Нимеро ООД
Награда на БАИТ за E-business:
Наградата се връчва на компанията, проектирала, разработила и внедрила Информационната система „Преброяване 2011” с възложител НСИ и като част Консорциума изпълнител „Ей Си Ен Консултнг”, 

Общият брой на българите, преброени по Интернет 
е 3 100 023, което представлява 41,2% от общия брой на хората, живеещи в България. Това е изключително висок резултат, за сравнение: средната очаквана стойност за държавите-членки на ЕС е 20%.

С настоящия проект компанията спечели и престижната награда на Майкрософт за Партньор на годината за 2011 за България.

И наградата получава: АБАТИ АД
Награда на БАИТ за Мобилно решение :
Наградата се връчва на списание за iPad приложение. Това е  първото българско списание в iOS версия. Приложението дава възможност за разширяване на достъпа до съдържанието от потребители, които са извън територията на България. 

Интернет достъп  е необходим само при актуализация на нов брой. По този начин потребителите могат във всеки един момент да прегледа през своето устройство свалената вече информация дори без Интернет – докато пътуват или са на място без наличност на мрежа.

И наградата получава: Списание „Мениджър”

